Dit is juis by hierdie argument waar die kruks en kern van die Christendom altyd die konfrontasie stuit. Jesus staan sentraal in die Liefdesargument – as ek dit so kan noem. Geen ander god het die wreedheid en geweld van hierdie wêreld op so ‘n onverwagse en onstuitbare manier aangespreek nie. Hy stuur Sy Seun om deur die vloek van die aarde verskeurd op ‘n kruis te hang en die dood – die skrikwekkende gevolg van die vaalperd se mars – te oorwin en uitkoms te bied.
Vir ons Christene is dit maklik om te aanvaar. Wat is die probleem – kan ons die wêreld vra? Dit is dan wanneer jy allerhande skerp, veroordelende uitlatings kry oor jou sogenaamde engheid omdat jy NET Jesus voorhou.
Dit voel soms vir my die gelowige lewe is ‘n asemrowende, ruim, ligvervulde paleis. Die ongelowige kyk daarna en wil graag deel word van die duidelike vreugde en vrede waarin ons woon. Hy kyk by die vensters in en bewonder die tafels vol kos en drank, gedek soos ‘n feesmaal. In ‘n ander kamer sit mense voor die vuur en gesels vol entoesiasme. Hulle deel hulle probleme en stryd en vind oplossings in die warmte en wysheid van die Geesvuur waar hulle toevlug soek. Die deur van die paleis staan wyd oop en heelwat mense nooi die ongelowiges in. Die deur is in die vorm van ‘n kruis en elkeen moet buk en sy knie buig om in te kom. Net daar is die groot struikelblok. Hoekom moet ons nou deur daardie deur? Is daar nie ‘n agterdeur waar ons kan inglip vir die voordele sonder die kniebuig nie? Ander wat buite staan dink hulle kan by die skoorsteen inloer om die warmte van die vuur te ervaar. Wat ‘n fout! Rook in die oë en stink lug is al wat jy kry as jy by die skoorsteen van die kerk van Jesus wil inkyk.
Die deur is die probleem. Daar is net EEN! Jesus is die Weg, die Waarheid en die Lewe. Daar is nie ‘n agterdeur nie. Daar is nie ‘n ander gebed as in Sy Naam nie. Daar is nie krag op ander plekke nie. Die oorwinning is aan Hom gegee. Dit is die waarheid en as jy dit nie aanvaar nie, ervaar jy die slegste – verwagting sonder vervulling!
Die koninklike gesag en posisie van Jesus word hier op verskeie maniere beklemtoon en daarmee saam die heerlike en verlossende gevolge vir ons.
Eerstens [1:3] word God die Vader, Jesus en die Heilige Gees genoem in wie die volheid van seëninge (alles wat jy nodig het of ooit nodig mag hê) wat daar in die hemel vir ons is, bewerkstellig word. Waar is die hemel? Daar waar God is. Hoe kry ons hierdie seën? Deur die inwoning van die Gees, is ons innerlike wese in werklikheid hemel. Jesus se verlossingswerk maak alles moontlik [1:7]. Hy is sentraal in die plan.